Document ID: 32000L0080

KOMISIJAS DIREKTīVA 2000/80/EK
(2000. gada 4. decembris),
ar ko groza I pielikumu Padomes Direktīvā 91/414/EEK par augu aizsardzības līdzekļu laišanu tirgū nolūkā konsolidēt šo pielikumu un ietvert vēl vienu aktīvo vielu (lambda-cihalotrīnu)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū 1, kurā jaunākie grozījumi izdarīti ar Komisijas Direktīvu 2000/68/EK 2, un jo īpaši tās 6. panta 1. punktu,
tā kā:
(1) Komisijas 1992. gada 11. decembra Regulā (EEK) Nr. 3600/92, ar ko nosaka sīki izstrādātus noteikumus darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū 3, kurā jaunākie grozījumi izdarīti ar Regulu (EK) Nr. 2266/2000 4, izklāstīti sīki izstrādāti noteikumi darba programmas pirmās fāzes īstenošanai, kas minēta 8. panta 2. punktā Padomes Direktīvā 91/414/EEK (turpmāk saukta Direktīva). Saskaņā ar šo regulu Komisijas 1994. gada 27. aprīļa Regula (EK) Nr. 933/94, ar ko nosaka augu aizsardzības līdzekļu aktīvās vielas un izraugās ziņotājas dalībvalstis Komisijas Regulas (EEK) Nr. 3600/92 5 īstenošanai, kurā jaunākie grozījumi izdarīti ar Regulu (EK) Nr. 2230/95 6, noteica novērtējamo augu aizsardzības līdzekļu aktīvo vielu sarakstu, ņemot vērā to iespējamo iekļaušanu šīs direktīvas I pielikumā.
(2) Saskaņā ar šīs direktīvas 5. panta 1. punktu aktīvo vielu vajadzētu iekļaut I pielikumā uz laiku, kas nepārsniedz 10 gadus, ja būtu sagaidāms, ka nedz tādu augu aizsardzības līdzekļu lietošana, kas satur šo aktīvo vielu, nedz to atlikumi nekaitē cilvēku vai dzīvnieku veselībai vai gruntsūdeņiem vai nerada nepieņemamu ietekmi uz vidi.
(3) Lambda-cihalotrīna iedarbība uz cilvēku veselību un vidi ir novērtēta saskaņā ar Regulas (EEK) Nr. 3600/92 noteikumiem attiecībā uz vairākiem lietošanas veidiem, ko piedāvājuši ziņojumu sniedzēji. Zviedrija tika izraudzīta par ziņotāju dalībvalsti atbilstīgi Komisijas Regulai (EK) Nr. 491/95 7, ar ko groza Regulu (EEK) Nr. 3600/92 un Regulu (EK) Nr. 933/94, jo īpaši attiecībā uz izraudzīto valsts iestāžu un ražotāju integrēšanu Austrijā, Somijā un Zviedrijā darba programmas pirmās fāzes īstenošanā, kas minēta šīs direktīvas 8. panta 2. punktā. Zviedrija saskaņā ar Regulas (EEK) Nr. 3600/92 7. panta 1. punkta c) apakšpunktu 1996. gada 12. jūnijā iesniedza Komisijai attiecīgo novērtējumu un ieteikumu.
(4) Dalībvalstis un Komisija ar Pastāvīgās augu aizsardzības komitejas starpniecību ir pārskatījušas šo novērtējumu. 2000. gada 19. oktobrī šo pārskatu precizēja formātā, kādu Komisija ir noteikusi pārskata ziņojumam par lambda-cihalotrīnu. Ja pārskata ziņojums jāaktualizē tā, lai tiktu ņemti vērā arī zinātnes un tehnikas sasniegumi, atbilstīgi šai direktīvai būs jāgroza nosacījumi lambda-cihalotrīna iekļaušanai šīs direktīvas I pielikumā.
(5) Pārskata rezultātā iegūtie materiāli un informācija ir iesniegta arī Augu pētniecības komitejai konsultācijām. Sava 2000. gada 28. janvāra atzinumā8 Komiteja atzīmēja, ka būtu jāveic patērētāju akūta uztura riska novērtējums un būtu jānosaka akūta standartdeva. Bez tam attiecībā uz vides aizsardzību Komiteja uzsvēra, ka jāveic atbilstīgi risku mazinoši pasākumi, lai novērstu nepieļaujamu ietekmi uz ūdens organismiem un blakussugu posmkājiem, to skaitā bitēm. Šie ieteikumi tika ņemti vērā pasākumos, kas minēti šajā direktīvā un attiecīgajā pārskata ziņojumā.
(6) Dažādajās veiktajās pārbaudēs noskaidrojās, ka sagaidāms, ka augu aizsardzības līdzekļi, kas satur attiecīgo aktīvo vielu, principā varētu apmierināt šīs direktīvas 5. panta 1. punkta a) un b) apakšpunktā minētās prasības, jo īpaši attiecībā uz lietojumiem, kas tika pārbaudīti un sīki izklāstīti pārskata ziņojumā. Tādēļ I pielikumā jāiekļauj attiecīgā aktīvā viela, lai nodrošinātu, ka visās dalībvalstīs atbilstīgi minētās direktīvas noteikumiem varētu piešķirt atļaujas par augu aizsardzības līdzekļiem, kas satur attiecīgo aktīvo vielu.
(7) Šī direktīva paredz, ka pēc aktīvās vielas iekļaušanas I pielikumā dalībvalstīm noteiktajā laika posmā attiecīgi jāpiešķir, jāizmaina vai jāatceļ atļaujas par augu aizsardzības līdzekļiem, kas satur aktīvo vielu. Konkrēti augu aizsardzības līdzekļu lietošanu vajadzētu atļaut tikai tad, ja tiek ievēroti nosacījumi, kas saistīti ar aktīvās vielas iekļaušanu I pielikumā, un vienotie principi, kas, balstoties uz materiāliem, kuri atbilst noteikto datu prasībām, ir izklāstīti šajā direktīvā.
(8) Pirms aktīvo vielu iekļauj I pielikumā, jāparedz pieņemams termiņš, kas ļautu dalībvalstīm un ieinteresētajām pusēm sagatavoties to jauno prasību ievērošanai, kuras izrietēs no šīs iekļaušanas. Turklāt pēc šādas iekļaušanas jāparedz pieņemams termiņš, lai dalībvalstis varētu īstenot šīs direktīvas noteikumus par augu aizsardzības līdzekļiem, kuri satur lambda-cihalotrīnu. Jo īpaši dalībvalstīm šajā termiņā jāpārskata jau piešķirtās atļaujas un attiecīgi jāizsniedz jaunas atļaujas saskaņā ar šīs direktīvas noteikumiem. Lai iesniegtu un novērtētu visus materiālus par katru augu aizsardzības līdzekli, būtu jāparedz ilgāks laika posms saskaņā ar šajā direktīvā izklāstītajiem vienotajiem principiem. Augu aizsardzības līdzekļiem, kas satur vairākas aktīvās vielas, pilnīgu novērtēšanu, par pamatu ņemot vienotos principus, var veikt vienīgi tad, ja visas attiecīgās aktīvās vielas ir iekļautas šīs direktīvas I pielikumā.
(9) Ir lietderīgi paredzēt, ka gatavo pārskata ziņojumu (izņemot konfidenciālo informāciju) dalībvalstis saglabā pieejamu vai padara pieejamu, lai ar to varētu iepazīties jebkura ieinteresētā puse.
(10) Šis pārskata ziņojums ir vajadzīgs, lai dalībvalstis pienācīgi ieviestu atsevišķas šajā direktīvā izklāstīto vienoto principu sadaļas, ja šie principi attiecināmi uz tādu datu novērtējumu, ko iesniedza ar mērķi aktīvo vielu iekļaut šīs direktīvas I pielikumā.
(11) Šīs direktīvas I pielikumā ir iekļautas vairākas vielas, izmantojot virkni direktīvu, proti, Direktīvu 97/73/EK 9, 98/47/EK 10, 1999/1/EK 11, 1999/73/EK 12, 1999/80/EK 13, 2000/10/EK 14, 2000/49/EK 15, 2000/50/EK 16. Skaidrības un lietderības labad sīka informācija par šīm vielām būtu jāizklāsta tabulā un šīs direktīvas būtu jāatceļ, neierobežojot dalībvalstu pienākumus attiecībā uz II pielikumā minētajiem termiņiem to pārņemšanai un piemērošanai.
(12) Lai nodrošinātu konsekvenci un vienotu piemērošanu, ir lietderīgi noteikt, ka gatavais pārskata ziņojums par katru vielu būtu jāņem vērā, piemērojot vienotus augu aizsardzības līdzekļu novērtēšanas un autorizācijas principus atbilstīgi šīs direktīvas VI pielikumam. Līdzīgi dalībvalstis saglabā pieejamus visus pārskata ziņojumus (izņemot konfidenciālo informāciju), lai ar to varētu iepazīties jebkura ieinteresētā puse.
(13) Šajā direktīvā paredzētie pasākumi atbilst Pastāvīgās augu aizsardzības komitejas atzinumam, kas iesniegts 2000. gada 19. oktobrī,
IR PIEŅĒMUSI ŠO DIREKTĪVU.
1. pants
Direktīvas 91/414/EEK I pielikumu aizstāj ar šīs direktīvas I pielikumu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai, vēlākais, līdz 2002. gada 1. jūlijam nodrošinātu atbilstību šai direktīvai. Par to dalībvalstis tūlīt informē Komisiju.
Jo īpaši tās saskaņā ar Direktīvu 91/414/EEK vajadzības gadījumā līdz šim datumam organizē tādu augu aizsardzības līdzekļu piešķirto atļauju izmainīšanu vai atcelšanu, kas kā aktīvo vielu satur lambda-cihalotrīnu.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā jāizdara šādas atsauces.
2. Saistībā ar novērtēšanu un lēmumu pieņemšanu, ievērojot Direktīvas 91/414/EEK VI pielikumā minētos vienotos principus, par pamatu ņemot materiālus, kas atbilst šeit minētā III pielikuma prasībām, termiņš tādu augu aizsardzības līdzekļu atļauju izmainīšanai vai atcelšanai, kas kā vienīgo aktīvo vielu satur lambda-cihalotrīnu, ir 2006. gada 1. janvāris.
3. Augu aizsardzības līdzekļiem, kas satur lambda-cihalotrīnu kopā ar kādu citu aktīvo vielu, kura minēta Direktīvas 91/414/EEK I pielikumā, termiņš atļauju grozīšanai vai atcelšanai izbeidzas četrus gadus pēc tam, kad stājusies spēkā šī direktīva, kuras I pielikumā ietverta pēdējā no minētajām vielām.
3. pants
Ar šo atceļ, II pielikuma trešajā slejā minētās direktīvas, neierobežojot dalībvalstu pienākumus attiecībā uz pārņemšanas termiņiem un konkrētos II pielikumā minētos noteikumus.
4. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
2. pantā minētie noteikumi par aktīvo vielu lambda-cihalotrīnu kopā ar šīs aktīvās vielas iekļaušanu Direktīvas 91/414/EEK I pielikumā ir piemērojami no 2002. gada 1. janvāra.
5. pants
Šī direktīva ir adresēta dalībvalstīm.
Briselē, 2000. gada 4. decembrī

Labels: 0
3
6